Euroopa Liidu Teataja L 337 , 20/12/2001 Lk 0020 - 0021



Komisjoni määrus (EÜ) nr 2493/2001, 19. detsember 2001, teatavate turult kõrvaldatud kalatoodete realiseerimise kohta EUROOPA ÜHENDUSTE KOMISJON, võttes arvesse Euroopa Ühenduse asutamislepingut, võttes arvesse nõukogu 17. detsembri 1999. aasta määrust (EÜ) nr 104/2000 kalandus- ja akvakultuuritooteturu ühise korralduse kohta, [1] eriti selle artikli 17 lõiget 5 ja artikli 21 lõiget 8, ning arvestades järgmist: (1) Määruse (EÜ) nr 104/2000 kohaselt ei või tootjaorganisatsioonide poolt turult kõrvaldatud kalatoodete realiseerimisel takistada muude toodete tavapärast turustamist. Rahalist hüvitust võib määrata tingimusel, et see toodete realiseerimist käsitlev nõue on täidetud. (2) Turu tasakaalustamismeetmed saavad olla tõhusad ainult siis, kui kõrvaldatud tooteid ei suunata uuesti nende toodete tavalisse jaotusvõrku. Seetõttu tuleks välistada igasugused kasutamiskavatsused, kus asendamine võiks mõjutada nende toodete tarbimist, mida pole kasutatud turu tasakaalustamismeetmena. (3) Seepärast tuleb ette näha sellele nõudele vastavad võimalused turult kõrvaldatud toodete realiseerimiseks ja kindlaks määrata nende võimaluste kasutamise tingimused. (4) Komisjoni 9. juuni 1983. aasta määrus (EMÜ) nr 1501/83 turu tasakaalustamismeetmetena kasutatud teatavate kalatoodete realiseerimise kohta [2] tuleks seepärast kehtetuks tunnistada ja asendada. (5) Käesoleva määrusega ettenähtud meetmed on kooskõlas kalandustooteturu korralduskomitee arvamusega, ON VASTU VÕTNUD KÄESOLEVA MÄÄRUSE: Artikkel 1 1. Kui tootjaorganisatsioonide poolt määruse (EÜ) nr 104/2000 artikli 17 alusel turult kõrvaldatud kalatoodete eest ei maksta selle määruse artiklis 23 nimetatud ülekandelisatasu, realiseeritakse tooted järgmisel viisil: a) jagatakse liikmesriikide vastutusel tasuta ja muutmata kujul ühenduse heategevusühingutele oma tarbeks või isikutele, kellel on õigus saada asjaomaste liikmesriikide õigusaktidega ettenähtud sotsiaalabi; b) kasutatakse värskelt või säilitatuna loomatoiduks; c) kasutatakse jahvatatuna loomatoiduks; d) kasutatakse söödaks; e) kasutatakse muuks otstarbeks kui toiduks. 2. Liikmesriigi taotluse korral võib komisjon vastavalt olukorrale lubada muid kui lõikes 1 nimetatud realiseerimisvõimalusi. Artikkel 2 1. Tooteid võib artikli 1 lõike 1 punktides b, c, d ja e nimetatud viisil realiseerida tingimusel, et: a) tooted muudetakse inimtoiduks kõlbmatuks vahetult pärast turult kõrvaldamist; b) tooteid pakutakse müügiks kõikidele asjast huvitatutele kooskõlas harjumuspäraste piirkondlike ja kohalike tavadega. Ostjad peavad täpsustama, mida nad kohustuvad sel viisil ostetud toodetega tegema. 2. Vahetult pärast lõikes 1 nimetatud müüki kirjutatakse välja arve või kviitung, kuhu märgitakse eelkõige müüja ja ostja isik, toodete kasutamise eesmärk, müügihind ja asjaomased kogused. Tootjaorganisatsioon saadab arvete või kviitungite koopiad liikmesriigi pädevatele asutustele vähemalt iga kolme kuu järel. 3. Kui tootjaorganisatsioonid on asjaomasele liikmesriigile tõendanud, et toodetele ei ole leitud ostjat lõikes 1 ettenähtud müügipakkumisest alates, muudavad tootjaorganisatsioonid liikmesriigi kontrolli all tooted kasutamiskõlbmatuks. Tootjaorganisatsioonid teatavad liikmesriikide pädevatele asutustele kõnesolevad kogused lõike 2 teises lauses ettenähtud ajavahemike järel. Artikkel 3 Liikmesriigid võtavad tarvitusele kõik asjakohased meetmed, et hoida ära käesolevas määruses sätestatud süsteemi rikkumist pettuse teel ja karistada rikkujaid. Liikmesriigid tagavad, et realiseeritud tooteid ei kasutata teisiti kui ette nähtud. Iga liikmesriik teeb komisjonile hiljemalt ühe kuu jooksul pärast käesoleva määruse jõustumist teatavaks selle rakendamiseks võetud meetmed. Artikkel 4 Määrus (EMÜ) nr 1501/83 tunnistatakse kehtetuks. Artikkel 5 Käesolev määrus jõustub 1. jaanuaril 2002. Käesolev määrus on tervikuna siduv ja vahetult kohaldatav kõikides liikmesriikides. Brüssel, 19. detsember 2001 Komisjoni nimel komisjoni liige Franz Fischler [1] EÜT L 17, 21.1.2000, lk 22. [2] EÜT L 152, 10.6.1983, lk 22. --------------------------------------------------